Illum, iċ-Ċentru Ewropew għall-Prevenzjoni u l-Kontroll tal-Mard (ECDC) ippubblika l-valutazzjoni tar-riskju aġġornata tiegħu dwar il-pandemija tal-COVID-19, flimkien ma' sett ta' linji gwida għal interventi mhux farmaċewtiċi (bħall-iġjene tal-idejn, it-tbegħid fiżiku, it-tindif u l-ventilazzjoni). Il-valutazzjoni tar-riskju aġġornata turi li r-rati ta' notifika żdiedu b'mod kostanti madwar l-UE u r-Renju Unit minn Awwissu, u li l-miżuri meħuda mhux dejjem kienu biżżejjed biex inaqqsu jew jikkontrollaw l-esponiment. Għalhekk, huwa kruċjali li l-Istati Membri jintroduċu l-miżuri kollha meħtieġa mal-ewwel sinjal ta' tifqigħat ġodda. Dan jinkludi li jissaħħaħ l-ittestjar u t-traċċar tal-kuntatti, li titjieb is-sorveljanza tal-kura tas-saħħa pubblika, li jiġi żgurat aċċess aħjar għal tagħmir ta' protezzjoni personali u għall-mediċini u li tiġi żgurata kapaċità tas-saħħa suffiċjenti, f'konformità mal-azzjonijiet ippreżentati mill-Kummissjoni f'Lulju. Stella Kyriakides, il-Kummissarju għas-Saħħa u s-Sikurezza Alimentari, stqarret: “Il-valutazzjoni tar-riskju l-ġdida tal-ECDC tal-lum turina b'mod ċar li ma nistgħux innaqqsu l-viġilanza tagħna. Billi wħud mill-Istati Membri qed jesperjenzaw għadd akbar ta' każijiet milli kellhom matul il-quċċata f'Marzu, huwa ċar ħafna li din il-kriżi għadna ma rajniex tmiemha. Ninsabu f'mument deċiżiv, fejn kulħadd irid jaġixxi b'mod deċiżiv u juża l-għodod li għandna. Dan ifisser li l-Istati Membri kollha jridu jkunu lesti li jintroduċu miżuri ta' kontroll b'mod immedjat u fil-ħin xieraq, mal-ewwel sinjal ta' tifqigħat ġodda potenzjali. Dan jista' jkun l-aħħar ċans tagħna biex nevitaw ripetizzjoni ta' dak li ġara fir-rebbiegħa li għaddiet.” Andrea Ammon, Direttur taċ-Ċentru Ewropew għall-Prevenzjoni u l-Kontroll tal-Mard, qalet: “Bħalissa qed naraw żieda inkwetanti fl-għadd ta' każijiet tal-COVID-19 misjuba fl-Ewropa. Sakemm ma jkun hemm tilqima sikura u effettiva disponibbli, l-identifikazzjoni rapida, l-ittestjar, u l-kwarantina tal-kuntatti ta' riskju għoli huma wħud mill-aktar miżuri effettivi biex titnaqqas it-trażmissjoni. Hija wkoll ir-responsabbiltà tagħna lkoll li nżommu l-miżuri protettivi personali meħtieġa bħat-tbegħid fiżiku, l-iġjene tal-idejn u li noqogħdu d-dar meta nħossuna morda. Il-pandemija għad fadlilha biex tispiċċa u m'għandniex innaqqsu l-viġilanza tagħna.” Il-valutazzjoni tar-riskju tal-ECDC issib li interventi mhux farmaċewtiċi bħat-tbegħid fiżiku, l-iġjene u l-użu tal-maskri tal-wiċċ urew li mhumiex biżżejjed biex inaqqsu jew jikkontrollaw l-esponiment. Fl-istess ħin, l-impatt tar-rati miżjuda jvarja minn pajjiż għal ieħor. Filwaqt li f'xi pajjiżi, iż-żieda taffettwa l-aktar lil persuni aktar żgħażagħ (minn 15 sa 49 sena) li tirriżulta prinċipalment f'każijiet ħfief u asintomatiċi, f'pajjiżi oħra ż-żieda qed twassal għal aktar imwiet fost l-anzjani. Is-sitwazzjoni epidemjoloġika attwali toħloq riskju dejjem jikber għall-gruppi ta' riskju u l-ħaddiema tal-kura tas-saħħa u titlob azzjoni immedjata mmirata lejn is-saħħa pubblika. Fil-valutazzjoni tar-riskju tiegħu, l-ECDC jidentifika diversi għażliet ta' rispons bħat-tisħiħ tal-kapaċitajiet tal-kura tas-saħħa u l-immirar tal-azzjonijiet tas-saħħa pubblika fuq individwi u ħaddiema tal-kura tas-saħħa vulnerabbli. Jappella sabiex ikun hemm interventi mhux farmaċewtiċi, strateġiji ta' ttestjar, miżuri ta' kwarantina, komunikazzjoni adegwata tar-riskju u miżuri li jipproteġu s-saħħa mentali. Fil-linji gwida tiegħu dwar l-interventi mhux farmaċewtiċi kontra l-COVID-19, l-ECDC jippreżenta l-għażliet disponibbli għal interventi bħal dawn f'diversi xenarji epidemjoloġiċi. Il-linji gwida jivvalutaw l-evidenza għall-effettività ta' dawn l-interventi u jindirizzaw il-kwistjonijiet ta' implimentazzjoni, inkluż l-ostakli u l-faċilitaturi potenzjali. Sfond L-ECDC jaqdi rwol ewlieni fil-valutazzjoni tat-theddida minn perspettiva xjentifika. Jipproduċi valutazzjonijiet tar-riskju rapidi u jipprovdi aġġornamenti epidemjoloġiċi u appoġġ tekniku frekwenti billi joħroġ gwida dwar kif l-aħjar nirrispondu għat-tifqigħa. Din il-gwida tinkludi s-sorveljanza tat-tifqigħa, l-ippjanar tat-tħejjija u r-rispons u l-appoġġ tal-laboratorju, iżda mhijiex limitata għal dawn biss. Fil-15 ta' Lulju, il-Kummissjoni adottat il-Komunikazzjoni tagħha dwar l-istat ta' tħejjija tal-UE fuq medda qasira ta' żmien fil-qasam tas-saħħa għal tifqigħat tal-COVID-19. Il-Kummissjoni tenfasizza li l-UE trid tkun lesta għal żidiet ġodda possibbli tal-każijiet tal-COVID-19. L-indirizzar ta' tifqigħat ġodda b'mod effiċjenti se jkun jeħtieġ azzjonijiet fuq perjodu ta' żmien qasir u fit-tul li jkunu kkoordinati mill-qrib sabiex jissaħħaħ l-istat tat-tħejjija u r-rispons fl-Istati Membri kollha. Għal Aktar Informazzjoni: Il-valutazzjoni tar-riskju rapida tal-ECDC: Increased transmission of COVID-19 in the EU/EEA and the UK – twelfth update Il-linji gwida tal-ECDC: Guidelines for the implementation of nonpharmaceutical interventions against COVID-19 Mistoqsijiet u Tweġibiet: Il-Coronavirus u l-Istrateġija tal-UE għall-Vaċċini